Vere vorm die bedekking van 'n voël se vel. In Latyn word 'n veer penna (mv. pennae) genoem en omdat vere vroeër as skryfinstrument gebruik is, praat mens steeds van 'n pen. 'n Ander woord vir veer is pluim wat van Latyn pluma kom. Die tak van die wetenskap wat hom op vere rig, word plumologie genoem. Vandag is vere net kenmerkend by voëls, maar daar is fossiele van dinosourusse wat reeds vere vertoon. Vere beskerm diere teen koue en water. Dit is dalk die vere se oorspronklike funksie, maar hulle het dikwels kleure wat die dier teen vyande beskerm of tot kommunikasie bydra. Anwysings dat gekleurde vere reeds taamlik oud is, is gevind in die fossiele van Anchiornis. Die belangrikste funksie is nogtans dat dit aan 'n voël sy vliegvermoë verskaf. Archeopterix is die bekendste fossiel wat hierdie funksie vertoon. Vere bestaan uit keratien en is leweloos in hul volwasse toestand. Hulle is ook uiters ligte bousels, hoewel 'n voël se verepak ongeveer tweemaal so swaar is as sy skelet.